
			A Celsa e a Manolo.
Quérovos moito.

		

	
		
			Prólogo

			Se hai algo que me preocupa do Camiño de Santiago actual é o desinterese que polo seu proceso histórico e significados se observa entre moita xente que o realiza, entre moitas administracións e institucións, e entre unha parte significativa dos que están vivindo del como negocio. É entendible que iso suceda. Pero, ao mesmo tempo, resulta moi difícil de aceptar a despreocupada ignorancia. Porque atinxe a un patrimonio único no mundo que vive da súa singularidade histórica e antropolóxica, e que por estes dous factores renaceu no presente, mostrándose nos últimos anos como unha inesperada vía de oportunidades persoais, empresariais e mesmo políticas.

			Dóeme, polo tanto, que cando alguén pretende superar ese baleiro, de boa fe e no esencial, o que se atope para resolvelo sexa un montón de publicacións indecentes e oportunistas –sucede, sobre todo, aínda que con marabillosas excepcións, en Internet– onde a miseria documental, os datos enganosos e os lugares comúns son as estrelas emerxentes. Hai que dicilo. E non culpo a ninguén en particular. Supoño que todo iso é a consecuencia dos últimos tempos, consagrados en moitas facetas á superficialidade, ao feitizo do famoseo snob, ao tempo perentorio e á loita por ter que gañar a vida onde e como sexa; tamén, se fose necesario, no propio Camiño.

			Pero é unha mágoa. Hai vías para resolver ese desexo en pouco espazo con amenidade e ao mesmo tempo con fontes contrastadas. Hai algúns textos que van nese sentido, aínda que, na miña opinión, non amosan en toda a súa íntegra e esquiva riqueza a grande orixinalidade do fenómeno, de dimensión europea no pasado e proxección mundial na actualidade. Para superar este inconveniente, chega o libro que me ocupa, O Camiño de Santiago: doce séculos de historia, de Manuel Garrido Rivero.

			Garrido é –debo advertir– un grande amigo dende hai moitos anos. Pero precisamente por iso sei que é nobre e fiel na vida e sumamente escrupuloso á hora de documentar os seus libros, algúns con varias edicións. Pode presentar –como calquera– un dato discutible ou mesmo erróneo, pero nunca será o resultado de non ter perseguido a precisión co máximo esforzo.

			Así que recomendo si ou si este libro. As verdades do Camiño agóchanse case sempre detrás das súas múltiples evidencias. Garrido dedicouse a buscar as primeiras con afán e a contrastalas coas segundas con vocación de detective. Supón un mérito extraordinario para unha obra pensada para a pura e simple divulgación. Haberá quen considere que para un libro como este non fai falta tanto esforzo. Pero el, como quen escribe isto, entende que a divulgación é un exercicio esixente. Precisamente, porque con moi pouco hai que contar moito e ben.

			Só un exemplo. Froito desta esixencia documental, desta fidelidade á luz no abismo do tempo, é toda a parte dedicada ao renacemento definitivo do Camiño, producido nos pasados anos oitenta e noventa. Para explicarnos aquel tempo, Garrido recorreu, sempre que foi posible, ás fontes directas, aos seus hoxe postergados e pioneiros protagonistas. E os reveladores resultados son un acto de xustiza para eles e para as asociacións xacobeas que impulsaron o Camiño en España e en moitos outros países. É evidente que nada xurdiu en exclusiva dun sublime momento de inspiración dalgún preboste político ou relixioso. Todo naceu de moitos que eran moi poucos para o enorme reto de incomprensión e deixamento que tiveron que afrontar naqueles anos. Este libro é o primeiro deste tipo que tamén abarca ese período clave, e que nos desvela os seus rostros, que son os rostros dos seus pasos.

			Conclusión. Lean este libro. A Manuel Garrido móveo un respecto exquisito e insubornable polo lector, sexa quen sexa.

			Manuel F. Rodríguez.
Xornalista e escritor

			[image: Fotografía en branco e negro dunha muller de costas mirando unha porta de madeira con ferraxes. A porta está enmarcada por un arco de pedra esculpido que mostra un relevo cunha barca sobre ondas no tímpano.]

		

	
		
			Introdución

			O Camiño de Santiago é unha das creacións culturais máis grandes e lonxevas desenvolvidas en Europa durante o último milenio. Co paso do tempo, as súas raíces relixiosas estendéronse aos ámbitos espiritual, cultural e social.

			A través destas páxinas faremos unha narración rigorosa, didáctica e entretida da súa historia cun obxectivo divulgador. Comezaremos a ruta analizando a tradición xacobea, inicio de todo. Así se chaman unha serie de pasaxes baseadas en lendas e crenzas sobre a vida e a morte do apóstolo Santiago. Tal e como especifican estas fontes remotas, despois da dispersión apostólica que seguiu ao día de Pentecoste, Santiago, fillo de Zebedeo, viaxaría ata os lugares máis occidentais do mundo coñecido para predicar o Evanxeo. Este espazo corresponderíase coa antiga Hispania, e máis concretamente coa Galicia actual. Despois dos seus intentos de espallar o cristianismo en varios puntos da Península Ibérica, o apóstolo regresaría a Xerusalén, onde sería martirizado.

			Posteriormente –continúa a lenda– o seu corpo sería trasladado á costa galega, onde sería soterrado cara ao interior. Hai que esperar ata a segunda década do século IX para o descubrimento da súa tumba. Neste punto remata a tradición e comeza a historia. O rei Afonso II de Asturias construíu sobre o sepulcro apostólico unha humilde igrexa que Afonso III o Grande ampliou a finais do século IX.

			Máis tarde, no século XII, viu a luz a catedral de Santiago, unha das máis grandisosas da Europa da época. Ao redor deste templo naceu a cidade de Santiago de Compostela, inicialmente chamada locus Sancti Iacobi, «o lugar santo de Santiago». Ademais de casas, comezaron a proliferar conventos, mosteiros e hospitais para atender os peregrinos, que cada vez máis, chegaban á incipiente Compostela.

			Segundo se analiza neste libro, na Idade Media a peregrinación xacobea acadou unha dimensión europea e o seu máximo esplendor. Artellouse en diversos países unha rede viaria que confluía, principalmente, en Roncesvalles (Navarra) e Somport (Aragón) para continuar ata Santiago polo chamado Camiño Francés. Na Idade Media, o itinerario xacobeo configurouse como un espazo sagrado, no que os fieis, a través do sufrimento, buscaban un mundo celestial idealizado despois da morte física. Na primeira metade do século XV xorden os anos santos de Compostela, tamén denominados anos xubiles ou xubileus, celebración periódica que se sucede nos anos en que o 25 de xullo, día de Santiago, coincide en domingo.

			A continuación, esta publicación afonda nas cuestións que frean a forza do Camiño na Idade Moderna. No século XVI, a Reforma Protestante impuxo as súas teses nalgúns países. O seu principal ideólogo, Lutero, critica duramente o culto ás reliquias, ás indulxencias e outros usos e costumes establecidos no cristianismo tradicional. A isto hai que engadir as guerras de relixión e o arraigado conflito bélico entre Francia e España, que vai provocar inestabilidade no vello continente.

			Despois do Concilio de Trento, reavivouse o culto aos santos e as devocións medievais, o que provocou un aumento dos viaxeiros xacobeos. Nos séculos XVII e XVIII reforzouse o número de peregrinos, nun momento que coincide coa consolidación da arte barroca en Compostela e ao longo do Camiño. A catedral da cidade apostólica recóbrese de suntuosidade para recibir viaxeiros dos máis variados recunchos de Europa.

			A nosa obra tamén analiza a gran regresión do fenómeno xacobeo no século XIX, que coincidiu cunha época de cambio social e económico. Europa deixa de peregrinar, a excepción de Portugal que trae algúns fieis. O Camiño perde momentaneamente a súa internacionalidade e redúcese a un ámbito galego e comunidades limítrofes. A situación comeza timidamente a reverter co redescubrimento das reliquias do apóstolo en 1879, ocultas a finais do século XVI, e a súa posterior exposición aos fieis na cripta da basílica compostelá.

			Unha vez máis, na primeira metade do século XX, esta lenta progresión vólvese frear polas dúas contendas mundiais e a Guerra Civil española. Malia as dificultades, durante este período organízanse con distinto grao de éxito unha serie de actividades centralizadas nos anos santos de Compostela. Estes convértense no principal motor da cuestión xacobea no século pasado.

			Nos anos sesenta concrétanse os primeiros intentos de restablecer o camiño físico tradicional. Este impulso provén dun pioneiro grupo de expertos peregrinos coetáneos, espallados por varios países europeos, que constitúen as primeiras asociacións do Camiño. A súa tarefa fundamental consistirá na recuperación e difusión da cultura xacobea.

			A partir de 1980, estes voluntarios aumentaron a súa actividade coa organización de congresos, a publicación de estudos e a recuperación de tramos do Camiño medieval, un traballo altruísta que apenas recibiu axudas públicas. A toda esta renovada efervescencia xacobea hai que engadir o impacto positivo das visitas do papa Xoán Paulo II a Compostela en 1982 e 1989.

			Este libro tamén se fai eco da intensificación do proceso de rexurdimento da peregrinación que evidentemente se confirmou nos últimos xubileus dos séculos XX e XXI, 1993 e 1999, e nos primeiros do século seguinte, 2004, 2010 e 2021-2022. A súa conmemoración, centrada case exclusivamente en Galicia, foi enxalzada a través da organización de grandes programas culturais e espectáculos de alcance internacional. Estes foron financiados principalmente polo Goberno desta comunidade. Dende o chamado Xacobeo 93, o Camiño de Santiago non se restrinxe ás celebracións dos anos santos, xa que a súa difusión e posta en valor non se interrompeu ata que a covid-19 parou o mundo en 2020. Por mor desta pandemia, o 14 de marzo dese ano prohibiuse por primeira vez na historia o acceso dos peregrinos ao Camiño de Santiago en España. En xullo recuperouse de novo a libre afluencia con determinadas medidas de control e seguridade.

			Por último, nestas páxinas recóllense os relatos e testemuños máis destacados que os peregrinos nos deixaron ao longo da historia. Estes son só algúns exemplos dos moitos que foron e das súas moi diferentes orixes.

			[image: Relevo escultórico que representa o traslado do corpo do apóstolo Santiago. O seu corpo xace nunha pequena embarcación sobre as ondas, acompañado por tres figuras con ás, semellantes a anxos.]

		

	
		
			A tradición xacobea

			Defínese como tradición xacobea un conxunto de acontecementos e lendas que propiciaron o nacemento e desenvolvemento do Camiño de Santiago. A súa parte central chámase translatio ou traslatio e fai referencia ao desprazamento por mar do corpo do apóstolo Santiago dende Palestina a Iria Flavia, en Padrón (A Coruña), e o seu posterior enterramento en Compostela. Coñécense varios textos medievais, todos de carácter literario, que tratan esta materia. Coinciden no esencial e diferéncianse no complementario.

			A predicación de Santiago en Hispania

			Descoñécese a actividade de Santiago dende a morte de Xesús ata a súa propia morte. O contexto bíblico permítenos especular sobre a posibilidade de que durante este período realizase unha misión evanxelizadora en Hispania. Segundo o xornalista e escritor Manuel F. Rodríguez, a finalidade sería encher o baleiro de novas para dar contido ao labor evanxélico dos apóstolos e, ao mesmo tempo, aproveitar a figura dun dos máis destacados na súa relación con Xesús. Dentro desta liña especulativa, Santiago realizaría esta travesía entre os anos 35 e 40.

			Viaxe e predicación en Hispania: realidade ou tradición

			O tráfico comercial polo mar Mediterráneo no século I foi notable. Polo tanto, sería posible que Santiago navegase nun deses barcos cara á costa de Hispania. Esta teoría veríase reforzada polo feito de que a Biblia lle atribúe a este discípulo de Xesús un carácter impulsivo que o levaría a tomar unha decisión tan incerta e arriscada. O apóstolo permanecería na Península Ibérica entre cinco e seis anos, segundo varios estudosos. Outros negan esta hipótese, considerando que é excesivamente especulativa e moi difícil de encaixar entre os primeiros cristiáns centrados nas súas propias dificultades extremas.

			A maioría dos analistas da Biblia, que non rexeitan rotundamente a viabilidade da súa predicación máis aló dos límites de Palestina, apelan á cita dos Feitos dos Apóstolos (1,7-8) na que Xesús, antes da Ascensión, se dirixe aos apóstolos dicíndolles: «Seredes as miñas testemuñas en Xerusalén, en toda Xudea e Samaria e ata os confíns da terra».

			A primeira noticia: o Breviario dos Apóstolos

			O Breviario dos Apóstolos é o texto máis antigo coñecido onde se menciona a predicación de Santiago na Península Ibérica. Foi escrito no sur de Francia ou no norte de Italia a finais do século VI ou principios do VII. O latinista Manuel C. Díaz y Díaz afirma que no século VII xa era coñecido en Hispania por autores como o teólogo e bispo da Igrexa Santo Isidoro de Sevilla. Outros dos primeiros documentos que fan referencia á estadía do apóstolo no suroeste de Europa son De ortu et obitu Patrum, de Santo Isidoro de Sevilla (segunda metade do século VII) e os Comentarios á Apocalipse, escritos entre 776 e 789 polo Beato de Liébana. Este monxe asturiano defendía a dispersión dos apóstolos polo mundo co fin de difundir o cristianismo e, tamén, a relación de Santiago coa Península Ibérica.

			QUEN FOI SANTIAGO?

			O principal protagonista da historia xacobea é un dos doce apóstolos mencionados no Novo Testamento. Santiago pertence ao núcleo máis íntimo de Xesús. Era fillo de Zebedeo e Salomé e irmán de Xoán o Evanxelista. Estaría emparentado coa Sagrada Familia, xa que se cre que a súa nai sería irmá de María. Descoñécese o seu lugar de nacemento, aínda que varios autores estiman que viría ao mundo na localidade de Betsaida, a carón do lago de Tiberíades, no límite das rexións setentrionais palestinas de Galilea e Traconitide. Era pescador como o resto da súa familia. Segundo as Sagradas Escrituras, foi decapitado en Xerusalén ao redor do ano 44 por orde do rei de Xudea, Herodes Agripa.

			SANTIAGUIÑO DO MONTE, 
A MORADA DO APÓSTOLO

			Santiaguiño do Monte é un dos xacementos de maior tradición xacobea de Galicia. Está moi preto da localidade coruñesa de Padrón, situada a 23 quilómetros ao sur de Compostela. Aos pés deste outeiro, tamén chamado San Gregorio, atópase un espazo desbordado de espiritualidade. A súa orixe podería remontarse á Idade de Ferro (século III a. C.). A lenda identifícao como un dos lugares onde estivo predicando o apóstolo Santiago sobre o ano 42 d. C.

			Os seus elementos principais están formados por un promontorio rochoso de época prehistórica, unha ermida de orixe medieval, a fonte e unha zona forestal onde cada 25 de xullo se celebra unha multitudinaria romaría. Dende a segunda metade do século XIX, peregrinos e visitantes ascenden ao lugar polas 130 escaleiras de pedra que forman o viacrucis. Outras lendas identifican a presenza de Santiago en Cartaxena (Murcia), Zaragoza, Sevilla, Granada, Valencia, Toledo, Palencia, Braga (Portugal) e Muxía (A Coruña).

			Por exemplo, a uns 500 metros desta última localidade, á beira do océano Atlántico, aparece o Santuario da Barca. A tradición destaca que o apóstolo Santiago acudía a este recóndito lugar para descansar mentres difundía a palabra de Deus en Hispania. Aquí apareceríalle a Virxe para alentalo na súa piadosa tarefa.

			Unha viaxe lendaria: a translatio

			Os textos medievais que narran a translatio, todos de carácter literario, sitúan a viaxe do corpo do apóstolo Santiago xusto despois da súa morte, arredor do ano 44. Así concluiría, tras unha serie de vicisitudes que varían dunha versión a outra, co seu enterro na actual Compostela. A tradición da translatio foi aceptada polo papa Pascual II en 1105, durante o mandato do bispo Diego Xelmírez en Santiago e ratificada polo papa León XIII en 1884.

			IRIA FLAVIA, ANTES QUE PADRÓN

			O que hoxe é un pequeno núcleo de poboación pertencente ao concello de Padrón tivo un grande auxe na época romana. Iria Flavia foi elevada á categoría de cidade nos anos da dinastía Flavia (69-96 d. C.) e quizais xa existía en época prerromana. Considérase o centro da translatio, xa que os restos do apóstolo Santiago chegarían en barco ao seu porto, hoxe desaparecido. Estamos ante un dos primeiros bispados que existiron na Península Ibérica. Atópase no val formado polo río Sar pouco antes da súa confluencia co Ulla, no fondo da ría de Arousa.

			Apenas hai datos de Iria na época medieval, aínda que todo indica que foi decaendo lentamente, influenciado pola perda de profundidade do río, que dificultou a entrada dos barcos no seu porto. A gota que fixo rebordar o vaso foi a desaparición da sé episcopal. Esta trasladouse definitivamente a Compostela no ano 1095. Pola contra, a súa veciña Padrón crecería e consolidaríase como unha vila medieval.

			PADRÓN, ONDE NACEU 
A TRADICIÓN XACOBEA

			A vila de Padrón é un enclave imprescindible na tradición xacobea. Como vimos, está situada nun lugar preto do mítico Santiaguiño do Monte, o outeiro onde predicaría o apóstolo. Os restos mortais de Santiago chegarían por mar dende Jaffa, en Palestina, ás súas terras en Iria Flavia, traídos polos seus discípulos Atanasio e Teodoro. Padrón é tamén o final da penúltima etapa do Camiño Portugués. E foi o destino dos peregrinos que, durante séculos, despois de visitar o sepulcro apostólico en Compostela, viaxaron a Padrón para venerar os seus símbolos xacobeos. Como consecuencia de todo o anterior, a vila tivo un papel protagonista durante o auxe das peregrinacións, que se prolongou dende o século XII ata a segunda metade do XVIII, aínda que con grandes altos e baixos.

			As primeiras informacións

			O monxe inglés Beda o Venerable é a primeira fonte coñecida que relata un posible enterro do corpo de Santiago en Galicia. Faino a principios do século VIII e sitúao nalgún lugar do oeste da Península Ibérica. Outro monxe, o francés Floro de Lyon, menciona a translatio por primeira vez. Sinala a mediados do século IX que «o corpo de Santiago foi trasladado aos últimos confíns de Hispania e gardado a salvo». Engade que é obxecto de gran veneración. Estas afirmacións dan lugar a unha serie de historias destinadas a resolver o enigma, sobre todo dende Compostela, do feito sorprendente da presenza da tumba dun apóstolo de Cristo nas afastadas terras do noroeste español.

			A Epístola do papa León é o texto medieval máis antigo que trata do traslado milagroso do cadáver do apóstolo dende Palestina a Iria Flavia. O historiador Fernando López Alsina cre que tería como modelo un texto perdido da primeira metade do século IX. Coñécense cinco versións. Todos coinciden no esencial. A máis antiga, que data de finais do século IX ou principios do X, consérvase en Limoges (Francia). Con toda probabilidade, sería elaborado en Compostela por membros da Igrexa, que recompilaron diversas lendas locais transmitidas oralmente. Conta que sete discípulos de Santiago se fan cargo do falecido tras ser decapitado en Xerusalén por orde de Herodes. Navegarían con el durante sete días nunha barca gobernada por Deus. A viaxe remataría no oeste de Hispania, na confluencia dos ríos Ulla e Sar, nun lugar chamado Bisria, que coincidiría coa localización de Iria Flavia. Estes textos foron difundidos polos peregrinos ao seu regreso aos seus lugares de orixe.

			Xa en dous relatos posteriores á Epístola do papa León incorpórase un novo personaxe: Lupa, unha mitolóxica dama pagá á que os discípulos piden permiso e axuda para enterrar o corpo do seu mestre. O máis antigo sería a chamada Translatio magna de principios do século XI procedente do mosteiro de Fleury-sur-Loire (Francia). 
O outro é orixinario do mosteiro belga de Gembloux e foi escrito no século XII. O Códice Calixtino, no seu libro III, redactado antes de 1140, cita os nomes dos discípulos que acompañan o apóstolo e redúceos a dous: Atanasio e Teodoro. Tamén informa que o porto de partida do barco foi Jaffa, en Palestina.

			Sen dúbida, a translatio tivo unha gran difusión e aceptación. Foi propagada en Europa polo francés Jean Béleth, a finais do século XII, na súa obra Rationale divinorum, e pola Lenda áurea, escrita polo italiano Iacopo de Varazze no século XIII. Ambos os autores utilizaron como referencia o Códice Calixtino. Máis aló da tradición, varios estudosos cren factible que cos medios da época se puidese facer a travesía marítima entre Jaffa e Iria Flavia. Podería ser por etapas e en barcos dedicados ao transporte de mercadorías entre Oriente e Occidente.

			Rememorar a tradición

			A Ruta Xacobea do Mar de Arousa e Río Ulla, creada a mediados do século XX, lembra a viaxe milagrosa en barco do corpo do apóstolo. Por este motivo, tamén se cita como a ruta da translatio. O seu obxectivo é evocar esta relación das terras arousás coas lendas xacobeas e fomentar así o turismo cultural e relixioso. Un grupo de intelectuais, empresarios e políticos, liderados polo avogado e historiador José Luis Sánchez Agustino, crearon un itinerario marítimo que percorre todos os concellos ribeiráns da ría de Arousa.

			Esta ruta foi inaugurada en 1965. O acto consistiu nunha peregrinación de trece quilómetros entre os portos de Vilagarcía e Pontecesures. Na viaxe participaron 165 barcos. Despois dun período de estancamento, por causas sociopolíticas, en 1991 relánzase a ruta marítima xacobea grazas á colaboración da Xunta de Galicia e dos concellos implicados. Ese ano asistiron, como xesto de apoio, os reis de España, Juan Carlos e Sofía, xunto con outras autoridades nacionais. A peregrinación oficial por este traxecto celébrase todos os anos no mes de xullo.

			O PORTO DE JAFFA

			A cidade de Jaffa, onde a tradición sitúa o punto de partida do barco cos restos do apóstolo cara a Iria Flavia, conta na actualidade con 40000 habitantes e está situada á beira do mar Mediterráneo. Pola súa proximidade a Xerusalén, foi considerado o porto histórico desta cidade. Jaffa mantén na actualidade a súa condición de zona portuaria e forma parte da cidade de Tel Aviv, a capital de Israel, á que se engadiu formalmente en 1950. Foi unha das primeiras cidades en abrazar o cristianismo.

			Símbolos da tradición xacobea en Padrón

			Ademais do Santiaguiño do Monte, a vila de Padrón garda outros dous emblemas da tradición xacobea: un coñecido, o Pedrón, e outro descoñecido, unha reliquia do apóstolo Santiago. Tamén son abundantes as noticias sobre unha rocha, chamada a «barca de pedra», que no século XV foi guindada ao río Sar.

			O Pedrón: principal símbolo da translatio

			O Pedrón é unha ara votiva de pedra de orixe romana dedicada a Neptuno, deus das augas. Foi reinterpretado como o símbolo xacobeo por excelencia de Padrón. Conta a lenda que a el se amarraría o barco que levaría os restos do apóstolo Santiago a Galicia. Consérvase no presbiterio da igrexa de Santiago da vila. Outra lenda fai del a cadeira ou cátedra, en sentido apostólico e episcopal, dende a que predicou Santiago. A verdade é que o Pedrón sempre foi moi venerado. Proba diso é o desgaste que presenta na súa parte central, debido ao hábito que tiñan os peregrinos dende a Idade Media de abrazalo e arrincar anacos.

			A reliquia esquecida

			A igrexa de Padrón conserva un relicario que contén un pequeno fragmento de óso. Xunto a el aparecen as letras S.JAC.M.AP, «Santiago o noso apóstolo». O párroco local e profesor Roberto Martínez confirma que chegou procedente de Compostela en tempos do arcebispo compostelán Miguel Payá y Rico (1875-1886).

			O sacerdote considera que «o agasallo desta reliquia do apóstolo Santiago confirma a gran consideración que a Igrexa compostelá deu e lle dá a Padrón no contexto xacobeo». Engade que «a chegada do prezado regalo tamén podería deberse á creación da parroquia padronesa de Santiago en 1877, aínda que sería entregada uns anos despois». Unha boa parte da poboación quedou segregada da xurisdición de Iria Flavia e pasou a depender da nova entidade.

			O tesouro soterrado

			No lugar padronés coñecido polo revelador topónimo da Barca, crese que estaría soterrada a «barca de pedra» que transportaría o corpo do apóstolo Santiago, ou, segundo outras versións, a rocha onde foi depositado en canto atracou o barco. Francisco Singul defende a segunda interpretación. Cre que a primeira é unha contaminación de lendas transmitidas por vía oral. A Barca está situada na marxe dereita do río Sar, moi preto da igrexa de Santiago. Antigamente este espazo estaba ocupado polo leito fluvial.

			As fontes escritas e orais transmitidas dende a Idade Media fan referencia a unha pedra onde se colocaría o corpo do apóstolo despois de ser desembarcado polos seus discípulos. Milagrosamente, a rocha suavizaríase para adaptarse á súa anatomía. Os peregrinos profesaban por ela unha gran devoción, arrincando fragmentos para levalos consigo como reliquia.

			Por iso, a autoridade eclesiástica decidiu botala ao río Sar arredor da primeira metade do século XV. No XVIII aínda era posible ver a pedra no fondo do leito do río, segundo confirmou o frade carmelita italiano Giacomo Antonio Naia, que visitou Padrón na súa longa peregrinación, realizada entre 1717 e 1719. Conta no seu diario que «o fondo do barco é de granito branco e atópase moi debaixo da auga, e cando hai marea alta non se pode ver».

			Grazas á asociación local Villa Petroni e á iniciativa privada, en 2018 comezaron as prospeccións para tratar de recuperar este vestixio. Sen dúbida, é unha tarefa moi valiosa rescatar esta peza que enguliu a terra, pero que revelou algunhas lendas apaixonantes que engrandecen aínda máis a tradición xacobea padronesa.

			[image: Un peregrino actual con mochila e esterilla camiña por diante dunha estatua de pedra de Afonso II o Casto sobre un pedestal, situada xunto a un edificio de pedra con columnas talladas.]

		

	
		
			O nacemento 
do camiño de santiago

			A localización do sepulcro do apóstolo Santiago nun lugar pertencente á sé episcopal de Iria Flavia supuxo o nacemento dun fenómeno relixioso, histórico e cultural de grande envergadura que chegou ata os nosos días: o Camiño de Santiago.

			O descubrimento da tumba apostólica

			O bispo da diocese de Iria Flavia, Teodomiro, é considerado o descubridor do sepulcro nun mausoleo abandonado, onde se atopa actualmente a cripta da catedral compostelá. A finais do século VIII o culto a Santiago estaba moi arraigado no reino de Asturias. A el pertencían os territorios do noroeste peninsular. Os seus habitantes reforzarían a súa fe na crenza de que Santiago, un discípulo tan próximo a Xesús, evanxelizaría o extremo oeste do mundo coñecido. Todas estas conviccións foron o argumento perfecto para atribuírlle un poder sobrenatural para protexer o reino asturiano dos ataques islámicos e compensar así a debilidade dos seus exércitos.

			Neste marco nace O Dei Verbum, un himno litúrxico no que se invoca por primeira vez o apóstolo como patrón de España. Está datado entre os anos 783 e 788, en tempos do soberano asturiano Mauregato. Todo indica que se trata dun intento destinado a levantar o ánimo do territorio asturiano –que incluía Asturias, Galicia e parte de Cantabria–, illado nunha España dominada polos musulmáns. Estes buscaban a conquista de novos territorios e tamén copiosos botíns de guerra. Pola contra, os cristiáns do norte querían manter a súa independencia, o seu modo de vida e a súa propia identidade.

			Durante o reinado de Afonso II o Casto (791-842) descubriuse a tumba. Para este monarca supoñía un beneficio que os restos de Santiago aparecesen no seu reino, xa que potenciaría a súa figura rexia no ámbito do cristianismo occidental. Dende moi novo intensificou a súa relación con Galicia. Isto debeuse a que fora criado e formado no mosteiro de Samos (Lugo). É posible que Afonso II escoitase tradicións relacionadas coa evanxelización de Hispania por parte de Santiago e o seu suposto enterro preto da costa atlántica.

			Todos os feitos relativos á localización do corpo de Santiago son coñecidos como inventio, que en latín significa «achado». Estes acontecementos van precedidos dunha revelación divina (revelatio, en latín) a un ermitán. Os principais textos que informan sobre a localización dos restos apostólicos en terras galegas son a Concordia de Altealtares (1077), o Chronicon Iriense (século XI), a Historia Compostelá e o Tombo A do arquivo da Catedral de Santiago, ambos do XII. Estes escritos narran a localización dos restos apostólicos a través de acontecementos prodixiosos. En todos eles o fío argumental coincide, só cambian os detalles.

			Contan que o bispo de Iria Flavia, Teodomiro, sería avisado por un eremita, Paio, da aparición duns escintileos de luz no monte Libredón, pertencente á súa xurisdición

